સીધીસાદી વાત છે કે જ્ઞાન વગરનું શિક્ષણ આપવું દેશના વિકાસને નષ્ટ કરવા જેવું છે. દેશના બાળકો અને યુવાઓ માટે દુનિયા સાથે સંકળાવાની તક છીનવતાં ઘોર અપરાધ જેવું છે. ભારતમાં વ્યાપ્ત આ ‘જ્ઞાનના સંકટ’ તરફ વર્લ્ડ બેંક જેવી આર્થિક તાકાતે કંઇ કહ્યું છે તો તેના પર પગલાં લેવા પ્રાથમિક ફરજ બની જાય છે. રીપોર્ટમાં કહ્યું છે કે દેશમાં લાખો યુવાન વિદ્યાર્થી ઓછી તક અને ઓછાં વેતનની શંકાનો સામનો કરે છે કારણ કે તેમનું પ્રાથમિક અને માધ્યમિક શિક્ષણ તેમને જીવનમાં સફળ બનાવવાની તાલીમ આપવામાં નિષ્ફળ નીવડ્યું છે.